R40 000 boete ‘nie genoeg’ vir jaagduiwelArgieffoto ŉ KwaZulu-Natalse motoris, wat teen 223 km/h betrap is, se bestuurslisensie is opgeskort en hy is ŉ boete van R40 000 opgelê, maar die Padverkeerbestuurskorporasie (RTMC) meen dit is nie genoeg nie. Simon Zwane, woordvoerder van die RTMC, het gesê meer moet gedoen word om nalatige bestuurders te straf. “Hoewel ons mnr. Sthembiso Xolani Ntombela se boete aanvaar, glo ons die tydelike opskorting van die bestuurslisensie was te toegeeflik. Ons meen sy lisensie moes ten volle opgeskort word saam met die boete om te wys die blatante miskenning van die gereg sal nie geduld word nie,” het Zwane gesê. Volgens Zwane is Ntombela, ŉ 28-jarige ingenieur van Umtentweni, KwaZulu-Natal, betrap toe hy teen 223km/h met ŉ Mercedes Benz C63 gejaag het. Zwane het gesê Ntombela pas by die profiel van mense “wat chaos op die paaie veroorsaak en op ŉ baie jong ouderdom sterf”. Hy meen Ntombela se lisensie moes vir ŉ paar jaar gekanselleer word en hy moes gedwing word om weer vir ŉ bestuurstoets te gaan indien hy weer ŉ nuwe lisensie wil kry. “Ntombela se oortreding is ŉ bewys van hoekom die owerhede ŉ spoedoortreding as growwe nalatige en roekelose gedrag moet klassifiseer en ŉ minimumvonnis vir hierdie oortreding moet instel. Dit is ŉ voorbeeld van die selfsugtige en onverantwoordelike gedrag van sommige motoriste wat al ons pogings om ons paaie veilig te hou en lewens te red, ondermyn.”